**DĖL PRITARIMO TEIKTI PROJEKTO PARAIŠKĄ PAGAL 2014–2021 M. EUROPOS EKONOMINĖS ERDVĖS FINANSINIO MECHANIZMO PROGRAMĄ „KULTŪRA“ IR DALINIO JO FINANSAVIMO**

2020 m. kovo 27 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, viešosios įstaigos Centrinės projektų valdymo agentūros direktoriaus pavaduotojo 2020 m. vasario 25 d. potvarkiu Nr. DR-20-2-2020-16 patvirtinto kvietimo „Kultūros prieinamumo plėtojimas ir kultūrinio švietimo stiprinimas“ pagal 2014–2021 m. Europos ekonominės erdvės finansinio mechanizmo programą „Kultūra“ gairių pareiškėjams 61.4 punktu nustatytą įsipareigojimą prie projekto įgyvendinimo prisidėti nuosavomis lėšomis įrodančius dokumentus, nurodant nuosavo indėlio dydį, procentą bei lėšų šaltinį ir atsižvelgdama į Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupės 2020 m. vasario 10 d. posėdžio protokolo Nr. 4 išrašą, Rokiškio rajono savivaldybės taryba

n u s p r e n d ž i a:

1. Pritarti teikti Rokiškio kultūros centro projekto ,,Menas mano gyvenime – gyvenimas mene“ (preliminarus pavadinimas) paraišką 2014–2021 m. Europos ekonominės erdvės finansinio mechanizmo programos „Kultūra“ paramai gauti ir projektui įgyvendinti.

2. Užtikrinti projekto išlaidų dalinį savivaldybės finansavimą 2021-2022 metais – ne mažiau 10 procentų tinkamų finansuoti projekto išlaidų, padengti visas netinkamas finansuoti, tačiau projektui įgyvendinti reikalingas išlaidas bei tinkamų finansuoti išlaidų dalį, kurių nepadengia projekto finansavimas.

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL PRITARIMO TEIKTI PROJEKTO PARAIŠKĄ PAGAL 2014–2021 M. EUROPOS EKONOMINĖS ERDVĖS FINANSINIO MECHANIZMO PROGRAMĄ „KULTŪRA“ IR DALINIO JO FINANSAVIMO“ AIŠKINAMASIS RAŠTAS**

2020-03-27

Rokiškis

**Parengto sprendimo projekto tikslai ir uždaviniai.** Šiuo sprendimo projektu siūloma pritarti Rokiškio kultūros centro projektui ,,Menas mano gyvenime – gyvenimas mene“ (preliminarus pavadinimas)“, jo įgyvendinimui bei daliniam jo finansavimui, jei projektas gaus paramą.

**Šiuo metu esantis teisinis reglamentavimas.** Lietuvos Respublikos vietos savivaldos įstatymo 16 straipsnio 29 punktas; viešosios įstaigos Centrinės projektų valdymo agentūros direktoriaus pavaduotojo 2020 m. vasario 25 d. potvarkiu Nr. DR-20-2-2020-16 patvirtinto kvietimo „Kultūros prieinamumo plėtojimas ir kultūrinio švietimo stiprinimas“ pagal 2014–2021 m. Europos ekonominės erdvės finansinio mechanizmo programą „Kultūra“ gairių pareiškėjams 61.4 punktas; Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupės 2020 m. vasario 10 d. posėdžio protokolo Nr. 4 išrašas.

**Sprendimo projekto esmė.** Rokiškio kultūros centras inicijuoja projektą, kuris prisidės prie 2014–2021 m. Europos ekonominės erdvės finansinio mechanizmo programos „Kultūra“ gairėse numatyto punkto „Kultūros ir kultūrinio švietimo prieinamumo regionuose plėtojimas“ įgyvendinimo siekdamas šių tikslų:

1. Pagerinti profesionalių kultūros produktų ir paslaugų sklaidą regionuose ir užtikrinti lygiavertį prieinamumą.

2. Skatinti vaikų ir jaunimo kūrybingumą, sudarant sąlygas jų dalyvavimui kultūrinio švietimo veiklose.

3. Stiprinti bendradarbiavimą (ir tarptautinį) tarp kultūros organizacijų regionuose ir didesniuose miestuose.

Numatomas projekto biudžetas – 120 000 eurų. Pagal finansavimo sąlygas reikalingas 10 proc. (12 000 eurų) savivaldybės finansinis prisidėjimas. Numatoma projekto trukmė – 2 metai (2021-02-01 – 2023-02-01).

Projekto veiklomis per kultūrinį bendradarbiavimą bus sukurta mainų ir bendradarbiavimo terpė tarp Rokiškio menininkų ir šalių partnerių menininkų, siekiant gerinti profesionalių kultūros produktų ir paslaugų sklaidą regionuose, skatinama meninė įvairovė, didinama tolerancija ir socialinė įtrauktis tarp skirtingų kartų. Inicijuojamo projekto tikslas – dalintis gerąja Rokiškio rajono ir šalių partnerių kultūrine patirtimi, skatinant kultūrinio švietimo prieinamumo regionuose plėtojimą, kultūros sklaidą ir jos mobilumą regione. Projektas rems jaunųjų menininkų kūrybos idėjas, pabrėžiant įvairioms kultūroms būdingus kūrybinio darbo savitumus. Projektas apima darbo susitikimus, seminarus, forumus, performansus, bendrus tarptautinius renginius, skatinant bendrą kultūrinę produkciją (bendrą kūrybą, jungtinius pasirodymus, taikant interaktyvius metodus, naudojant naująsias medijas ir kt.) šiuolaikinio meno, kino ir mėgėjų meno srityse. Visi renginiai vyks lauko erdvėse.

Numatyti šie projekto rezultatai:

1. Susitikimų ir mokymosi erdvė „Out of the box“, skirta jaunimui, bendruomenėms, kultūros profesionalams ir savanoriams.
2. Menininkų kūrybinės rezidencijos.
3. Sukurta metodinė medžiaga „Inovatyvūs renginiai atvirose erdvėse: Kūrybiškumo ugdymo metodika“ kultūrinių renginių organizatoriams.
4. Renginiai (tarptautinis šiuolaikinio meno festivalis „Startas“, mėgėjų meno kūrybos festivalis „Vasaronės“, kino naktys, mėgėjų teatrų festivalis bendruomenių kiemuose).

Projekto sklaidai ir prieinamumui yra būtinas infrastruktūros sąlygos įgalinčios renginius organizuoti bendruomenei patogiose vietose (pvz. aikštėse, parkuose, gyvenamųjų namų kvartaluose). Rokiškio kultūros centro veiklų vykdymui reikalinga įsigyti įrangos: mobilias scenos stogo konstrukcijas ir mobilų lauko kino ekraną. Projekto tikslinė grupė – įvairių amžiaus grupių gyventojai ir turistai.

**Galimos pasekmės, priėmus siūlomą tarybos sprendimo projektą:**

**- teigiamos -**  gavus finansavimą ir įgyvendinus projektą, įsigyta įranga įgalins išplėsti teikiamų paslaugų spektrą bei sutaupyti lėšų lauko renginių infrastruktūrai kurti, kai lauke organizuojami mėgėjų meno renginiai, profesionalusis menas, edukaciniai/kūrybiniai užsiėmimai, interaktyvios pramogos, įvairūs kultūriniai projektai ir renginiai, festivaliai, meno pasirodymai, bendruomenės renginiai ir kt.;

**- neigiamos** – nenumatomos.

**Kokia sprendimo nauda Rokiškio rajono gyventojams.** Rokiškio miesto gyventojai ir svečiai galės naudotis geresniu kultūrinių, meninių ir kūrybinių veiklų prieinamumu, sukurtomis naujomis kultūrinio laisvalaikio paslaugomis.

**Finansavimo šaltiniai ir lėšų poreikis.** Sprendimui įgyvendinti bus panaudotos planuojamos rajonui lėšos iš ES struktūrinių fondų bei savivaldybės biudžeto 2021 m. ir 2022 m.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams**.**

**Antikorupcinis vertinimas**. Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Švietimo, kultūros ir sporto skyriaus vyriausioji specialistė Irena Matelienė